**“Οργάνωση Μόνιμης Έκθεσης Αρχαιολογικού Μουσείου Μεσαράς”**

Το έργο «Οργάνωση Μόνιμης Έκθεσης Αρχαιολογικού Μουσείου Μεσαράς» εντάχθηκε στο Επιχειρησιακό Πρόγραμμα «Κρήτη 2014-2020» με προϋπολογισμό 2.400.000,00 €, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο την Εφορεία Αρχαιοτήτων Ηρακλείου.

Το φυσικό αντικείμενο της ενταγμένης πράξης περιλαμβάνει την υλοποίηση των απαιτούμενων εργασιών με στόχο την διαμόρφωση των εκθεσιακών χώρων του μουσείου συνολικού εμβαδού 760τ.μ. και του εσωτερικού αύλειου χώρου εμβαδού 1060τ.μ. του κτηριακού συγκροτήματος του Αρχαιολογικού Μουσείου Μεσαράς, σύμφωνα με τις εγκεκριμένες μελέτες.

Το έργο περιλαμβάνει την υλοποίηση του συνόλου των απαιτούμενων εργασιών προκειμένου να εγκατασταθεί το επιλεγμένο αρχαιολογικό υλικό από την περιοχή της Μεσαράς σύμφωνα με την εγκεκριμένη μουσειολογική μελέτη, στο κτήριο του νέου Αρχαιολογικού Μουσείου Μεσαράς στον Αμπελούζο Δήμου Γόρτυνας Π.Ε. Ηρακλείου, και να οργανωθεί η μόνιμη έκθεσή του. Οι εργασίες αφορούν στην μεταφορά και συντήρηση των εκθεμάτων, στην προμήθεια και εγκατάσταση προθηκών και ειδικών μουσειοκατασκευών με τον αντίστοιχο εκθεσιακό φωτισμό, στην τοποθέτηση των εκθεμάτων με κατάλληλες στηρίξεις όπου απαιτείται και στον σχεδιασμό και τοποθέτηση του απαραίτητου εποπτικού και πληροφοριακού υλικού. Με την ολοκλήρωση του έργου, θα αποδοθεί στους κατοίκους του νησιού και στους πολυάριθμους επισκέπτες ένα άρτια οργανωμένο Αρχαιολογικό Μουσείο, μια αληθινή κιβωτός γνώσης, όπου με ευχάριστο και εκπαιδευτικό τρόπο θα παρουσιάζεται η πολιτιστική κληρονομιά της ευρύτερης περιοχής.

Το Μουσείο ως σύγχρονη πολιτιστική υποδομή και ως πόλος τουριστικής έλξης θα ενισχύσει σημαντικά την περιοχή εμβέλειας (Δυτική Μεσαρά), ενώ θα αναβαθμίσει την ποιότητα ζωής των κατοίκων και θα επηρεάσει θετικά την επισκεψιμότητα των αρχαιολογικών χώρων της ευρύτερης περιοχής και την τουριστική της προβολή. Η φύλαξη, ο ευπρεπισμός και η συντήρηση των εκθεμάτων θα γίνεται με το προσωπικό της ΕΦΑ Ηρακλείου, η οποία έχει την ευθύνη της λειτουργίας του Μουσείου.